Tiener maak gholf-geskiedenis | Netwerk24
Tiener maak gholf-geskiedenis
25 Oktober 2019 09:57
Die Engelse tiener Josh Hill het met sy sege in die Al Ain Ope op die ouderdom van 15 jaar, ses maande en 27 dae die jongste manswenner van 'n toernooi geword met amptelike gholf-wêreldranglyspunte (OWGR) op die spel.
Die 15-jarige Josh Hill is 'n splinternuwe gholf-rekordhouer. Foto: Getty Images
Hill, wat in Dubai gebore is, het Woensdag in sy laaste ronde 'n telling van 62, agt onder die baansyfer, aangeteken om met twee houe te seëvier.
Daarmee het hy die vorige rekord wat deur Ryo Ishikawa in 2007 opgestel is, verbeter. Ishikawa het as amateurspeler die KSB Cup-titel op die ouderdom van 15 jaar en agt maande gewen.
Hill is weens sy amateurstatus nie toegelaat om die prysgeld van $13 500 in sy sak te steek nie. Die wentjek het daarom aan die Engelsman Harry Ellis, wat tweede geëindig het, gegaan.
"Ek weet regtig nie wat om te sê nie, ek is geskok," sê Hill, die jongste lid van Engeland se o.18-groep.
"As jy my sou vertel het dat ek hierdie seisoen 'n MENA-titel teen beroepspelers gaan wen en die jongste wenner van 'n OWGR-toernooi sou word, sou ek vir jou gelag het.
"Ek reken maar harde werk lewer dividende."
Die voormalige Meesters-kampioen Danny Willett het die prestasie as "voorwaar indrukwekkend" beskryf en die sesmalige major-wenner Nick Faldo het op Twitter gesê: "Goed gespeel Josh... wat is volgende vir jou?"
Die MENA-reeks, wat in die Midde-Ooste en Noord-Afrika beslis word, het drie jaar gelede begin om amptelike wêreldranglyspunte aan wenners toe te ken.
Watch Dubai's Josh Hill write his name in golf's history books this week in Al Ain ???‍??@theMENATour pic.twitter.com/xUBwXrv7YZ